13.12.2022
(8)
RO
Jurnalul Oficial al Uniunii Europene
L 319/87
În temeiul articolului 41 alineatul (2) din TUE și în conformitate cu Decizia (PESC) 2021/509 a Consiliului de instituire a Instrumentului european pentru pace (1), cheltuielile operaționale aferente prezentei decizii care au implicații militare sau în domeniul apărării urmează să fie suportate de statele membre,
ADOPTĂ PREZENTA DECIZIE:
Articolul 1 Misiune (1) Uniunea desfășoară o misiune de parteneriat militar în Niger (EUMPM Niger) pentru a sprijini Nigerul în lupta sa, în conformitate cu dreptul internațional al drepturilor omului și cu dreptul internațional umanitar, împotriva grupărilor armate teroriste.
(2) Obiectivul strategic al EUMPM Niger este de a sprijini consolidarea capacităților forțelor armate din Niger pentru a spori capacitatea acestora de a contracara amenințarea reprezentată de grupările armate teroriste, de a proteja populația din Niger și de a garanta un mediu sigur și securizat.
(3)
În acest scop, EUMPM Niger:
(a) sprijină înființarea și dezvoltarea Centrului pentru instruirea tehnicienilor forțelor armate prin furnizarea de consiliere și instruire, inclusiv destinate instructorilor; (b) sprijină dezvoltarea capacităților specializate ale forțelor armate din Niger prin furnizarea de instruire specializată la cerere; (c) sprijină crearea și dezvoltarea unui batalion pentru comunicare și de sprijin pentru comandă prin instruirea și îndrumarea unităților sale, a specialiștilor săi și a lanțului său de comandă, pentru a permite desfășurarea sa ulterioară în sprijinul operațiunilor din Niger, în conformitate cu dreptul internațional al drepturilor omului și cu dreptul internațional umanitar.
(4) Dreptul internațional umanitar, drepturile omului și principiul egalității de gen, protecția civililor, precum și agendele în temeiul Rezoluțiilor Consiliului de Securitate al Organizației Națiunilor Unite (RCSONU) 1325 (2000) privind femeile, pacea și securitatea, RCSONU 2250 (2015) privind tineretul, pacea și securitatea și RCSONU 1612 (2005) privind copiii și conflictele armate sunt pe deplin și proactiv integrate în planificarea strategică și operațională, activitățile și raportarea din cadrul EUMPM Niger.
(5) În plus, EUMPM Niger facilitează asistența acordată Nigerului prin Instrumentul european pentru pace în ceea ce privește Centrul pentru instruirea tehnicienilor forțelor armate și, în cazul în care Consiliul decide cu privire la măsura de asistență necesară, în ceea ce privește batalionul selecționat pentru comunicare și de sprijin pentru comandă.
Activitățile misiunii sunt coordonate cu furnizarea echipamentului în timp util prin intermediul Instrumentului european pentru pace.
Articolul 2 Numirea comandantului misiunii UE Directorul Capacității militare de planificare și conducere (MPCC) este comandantul misiunii EUMPM Niger.
Articolul 3 Desemnarea comandamentului misiunii (1) MPCC este structura statică de comandă și control la nivel strategic militar din afara zonei de operații.
MPCC este responsabilă cu planificarea și conducerea operaționale ale EUMPM Niger.
(2) Comandamentul forței misiunii EUMPM Niger este amplasat în Niger și funcționează sub comanda comandantului forței misiunii UE.
(1) Decizia (PESC) 2021/509 a Consiliului din 22 martie 2021 de instituire a Instrumentului european pentru pace și de abrogare a Deciziei (PESC) 2015/528 (JO L 102, 24.3.2021, p. 14).